
U   I M E   R E P U B L I K E   H R V A T S K E

P R E S U D A


Visoki prekršajni sud Republike Hrvatske, u vijeću sastavljenom od sutkinja, Jasne Momirović, predsjednice vijeća, te Katice Lučić i Ivane Bosnić-Kovačić, članica vijeća, uz sudjelovanje Ksenije Šupe Vukadinović u svojstvu više sudske savjetnice - specijalistice kao zapisničarke, u prekršajnom postupku protiv okrivljenika pravne osobe SPAR Hrvatska d.o.o. i odgovorne osobe Krešimira Miljanića, zbog prekršaja iz članka 38. stavka 1. točke 2. i stavka 2. Zakona o hrani („Narodne novine“ broj: 18/23.), odlučujući o žalbi okrivljene pravne osobe SPAR Hrvatska d.o.o., podnesenoj protiv presude Općinskog prekršajnog suda u Splitu, Stalne službe u Solinu od 7. ožujka 2025., broj: Pp-7727/2022, u sjednici vijeća održanoj 9. ožujka 2026.,

p r e s u d i o   j e


I	U povodu žalbe okrivljene pravne osobe SPAR Hrvatska d.o.o., a po službenoj dužnosti, preinačuje se prvostupanjska presuda i izriče:
	
Na temelju članka 182. točke 1. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18., 114/22.), okrivljenici pravna osoba SPAR Hrvatska d.o.o. i odgovorna osoba Krešimir Miljanić


oslobađaju  se  optužbe

	da bi:
prvookrivljena pravna osoba SPAR Hrvatska d.o.o. i drugookrivljenik Krešimir Miljanić kao odgovorna osoba u pravnoj osobi, 14. ožujka 2022., u 12:00 sati, u prodajnom objektu Interspar hipermarket u Zadru, ulici Ante Starčevića 5a, izložili za prodaju proizvod posebnog naziva Nescafe Gold Decaf, pakiranje 200 grama, odgovorni Sph: stavlja na tržište Nestle Adriatic d.o.o., Avenija Holjevca 40, 10 000 Zagreb, Republika Hrvatska, lot 03081092F, najbolje upotrijebiti do 11.2022., za koje nije osigurana sljedivost, a što je protivno članku 18. Uredbe (EZ) 178/2002,

čime da bi počinili prekršaj iz članka 38. stavka 1. točke 2. i stavka 2. Zakona o hrani.

II	Uslijed odluke iz točke I, žalba okrivljene pravne osobe SPAR Hrvatska d.o.o. je bespredmetna.

III	Na temelju članka 140. stavka 2. Prekršajnog zakona troškovi prekršajnog postupka iz članka 138. stavka 2. točaka 2. do 5. i točke 7. ovoga Zakona padaju na teret proračunskih sredstava.

Obrazloženje


1.	Presudom Općinskog prekršajnog suda u Splitu, Stalne službe u Solinu od 7. ožujka 2025., broj: Pp-7727/2022, proglašeni su krivima okrivljenici pravna osoba SPAR Hrvatska d.o.o. i odgovorna osoba Krešimir Miljanović (ispravno Miljanić), zbog prekršaja iz članka 38. stavka 1. točke 2. i stavka 2. Zakona o hrani i na temelju citiranog propisa kažnjeni novčanom kaznom i to pravna osoba u iznosu od 3.980,00 eura, a okrivljena odgovorna osoba u iznosu od 390,00 eura.

2.	Okrivljenici su obvezani na plaćanje troškova prekršajnog postupka i to svaki u iznosu od 30,00 eura. 

3.	Protiv navedene presude okrivljena pravna osoba podnijela je žalbu iz svih žalbenih razloga, navodeći kako je počinjena bitna povreda odredaba prekršajnog postupka iz članka 195. stavka 1. točke 3. Prekršajnog zakona, jer nisu pozvani na ročište na kojem su ispitivana dva svjedoka, te tako nisu mogli postavljati pitanja i davati primjedbe na njihove iskaze. Prvostupanjski sud propustio je ispitati i trećeg predloženog svjedoka i navesti iz kojih razloga ga nije ispitao, a također nije ispitana niti inspektorica koja je obavila nadzor pa je tako pogrešno i nepotpuno utvrđeno činjenično stanje uslijed čega je došlo i do pogrešne primjene materijalnog prekršajnog prava, te odluke o izrečenoj novčanoj kazni. Žaliteljica predlaže ovom Sudu preinačiti pobijanu presudu na način da se oslobodi optužbe, podredno, istu ukinuti i predmet vratiti prvostupanjskom sudu na ponovni postupak i odluku.  

4.	Žalba je bespredmetna.

5.	Ispitujući navedenu presudu po službenoj dužnosti u smislu članka 202. stavka 1. Prekršajnog zakona, te razmatrajući i navode žalbe, ovaj Sud utvrdio je da je prvostupanjski sud povrijedio odredbe prekršajnog materijalnog prava iz članka 196. točke 1. Prekršajnog zakona na štetu okrivljenika, jer djelo činjenično opisano u izreci presude nije prekršaj. 

6.	Naime, prvostupanjski sud proglasio je krivima okrivljenike „što su prvookrivljena pravna osoba SPAR Hrvatska d.o.o. i drugookrivljenik Krešimir Miljanić kao odgovorna osoba u pravnoj osobi, 14. ožujka 2022., u 12:00 sati, u prodajnom objektu Interspar hipermarket u Zadru, ulici Ante Starčevića 5a, izložili za prodaju proizvod posebnog naziva Nescafe Gold Decaf, pakiranje 200 grama, odgovorni Sph: stavlja na tržište Nestle Adriatic d.o.o., Avenija Holjevca 40, 10 000 Zagreb, Republika Hrvatska, lot 03081092F, najbolje upotrijebiti do 11.2022., za koje nije osigurana sljedivost, a što je protivno članku 18. Uredbe (EZ) 178/2002“, te je okrivljenike proglasio krivima radi prekršaja iz članka 38. stavka 1. točke 2. i stavka 2. Zakona o hrani.

7.	Člankom 38. stavkom 1. točkom 2. Zakona o hrani propisano je da će se novčanom kaznom od 3.980,00 do 9.290,00 eura kazniti za prekršaj pravna osoba ako ne osigura sljedivost hrane, hrane za životinje, životinja za proizvodnju hrane ili svake druge tvari koja je namijenjena ugradnji ili se može očekivati da će se ugraditi u hranu ili hranu za životinje u svim fazama proizvodnje, prerade ili distribucije prema članku 18. stavku 1. Uredbe (EZ) br. 178/2002. Za navedeni prekršaj stavkom 2. citiranog članka propisana je novčana kazna u iznosu od 390,00 do 2.650,00 eura za odgovornu osobu u pravnoj osobi. Člankom 18. stavkom 1. Uredbe (EZ) br. 178/2002 propisano je da se sljedivost hrane, hrane za životinje, životinja za proizvodnju hrane ili svake druge tvari koja je namijenjena ugradnji ili se može očekivati da će se ugraditi u hranu ili hranu za životinje utvrđuje u svim fazama proizvodnje, prerade ili distribucije.

8.	Slijedom citiranih odredbi, nedvojbeno je da činjenični opis ovog prekršaja, kako je on naznačen u izreci pobijane presude sadrži u biti samo zakonski opis djela, bez konkretizacije odlučnih činjenica, odnosno određenog načina postupanja okrivljenika protivno citiranoj zakonskoj odredbi, jer iz istog ne proizlazi u čemu se točno sastojao propust okrivljenika, odnosno, zbog čega se sljedivost proizvoda nije mogla utvrditi, a kao što je to opisano u obrazloženju optužnog prijedloga.  

9.	Ističe se da je zakonski opis odnosno pravno kvalificiranje prekršaja podvođenje odlučnih činjenica sadržanih u činjeničnom opisu pod biće odgovarajućeg prekršaja. Iz navedenog razloga, sve odlučne činjenice nužno moraju biti navedene isključivo u činjeničnom opisu prekršaja. U protivnom, dakle u nedostatku konkretizacije činjeničnog opisa djela koje se okrivljenicima stavlja na teret, opisano djelo nije prekršaj. 

10.	Kako je u povodu žalbe okrivljene pravne osobe SPAR Hrvatska d.o.o. utvrđeno da razlozi zbog kojih prvostupanjsku presudu treba preinačiti postoje i u odnosu na okrivljenu odgovornu osobu Krešimira Miljanića koji nije podnio žalbu, to je primjenjujući načelo blagodati spojenosti, na temelju članka 202. stavka 6. Prekršajnog zakona, po službenoj dužnosti, postupljeno kao da takva žalba postoji.

11.	Slijedom navedenoga, kako iz izreke prvostupanjske presude ne proizlaze sva zakonska obilježja prekršaja iz članka 38. stavka 1. točke 2. i stavka 2. Zakona o hrani, to je ovaj Sud, u povodu žalbe okrivljene pravne osobe, a uslijed izostanka žalbe tužitelja, po službenoj dužnosti ispravio navedenu povredu materijalnog prava na štetu okrivljenika i pravilnom primjenom zakona, preinačio pobijanu odluku u odnosu na sve okrivljenike, te ih je, u skladu sa člankom 207. Prekršajnog zakona, oslobodio optužbe.

12.	Uslijed ove odluke, troškovi prekršajnog postupka iz članka 138. stavka 2. točke 2. do 5. i točke 7. Prekršajnog zakona padaju na teret proračunskih sredstava.



13.	Zbog navedenog, odlučeno je kao u izreci.
	

Zagreb, 9. ožujka 2026. 

             Zapisničarka:                                                                Predsjednica vijeća:

Ksenija Šupe Vukadinović v.r.				            Jasna Momirović v.r.


                                                                 
Presuda se dostavlja Općinskom prekršajnom sudu u Splitu u 5 otpravaka: za spis, okrivljenike i tužitelja.        

                                                        	Za točnost otpravka - ovlašteni službenik
                                                                upraviteljica zajedničke sudske pisarnice:

        								Edita Vrkljan

